Кыргыз Республикасынын

Билим берүү жана илим министирлигинин

2021 жылдын «\_\_\_\_»\_\_\_\_\_\_\_\_\_\_ № \_\_\_\_\_\_\_\_

буйругуна тиркеме

**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ МИНИСТРЛИГИ**

**КЫРГЫЗ РЕСПУБЛИКАСЫНЫН ЖОГОРКУ КЕСИПТИК**

**БИЛИМ БЕРҮҮСҮНҮН МАМЛЕКЕТТИК БИЛИМ БЕРҮҮ СТАНДАРТЫ**

**БАГЫТ: 532300 КЫТАЙ ТААНУУ**

**Квалификация: магистр**

**Бишкек- 2021**

**1. Жалпы жоболор**

1.1. Жогорку кесиптик билим берүүнүн **532300 – Кытай таануу** багыты боюнча Мамлекеттик билим берүү стандарты «Билим берүү жөнүндө» Кыргыз Республикасынын Мыйзамына жана Кыргыз Республикасынын Өкмөтү билим берүү жаатындагы аныктаган тартипте башка ченемдик укуктук актыларына ылайык, Кыргыз Республикасынын билим берүү жаатындагы ыйгарым укуктуу мамлекеттик органы тарабынан иштелип чыккан жана Кыргыз Республикасынын Министрлер Кабинети аныктаган тартипте бекитилген.

Мамлекеттик билим берүү стандартын аткаруу менчигине жана ведомстволугуна карабастан магистрлерди даярдоо боюнча кесиптик билим берүү программаларды ишке ашыруучу бардык ЖОЖдор үчүн милдеттүү болуп эсептелет.

**1.2. Терминдер, аныктамалар, белгилөөлөр, кыскартуулар**

Жогорку кесиптик билим берүүнүн мамлекеттик билим берүү стандартында «Билим берүү жөнүндө» Кыргыз Республикасынын Мыйзамына жана Кыргыз Республикасы тарабынан белгиленген тартипте кабыл алынган жогорку кесиптик билим берүү жаатындагы эл аралык келишимдерге ылайык терминдер жана аныктамалар пайдаланылат:

**- негизги билим берүү программасы** — максатарды, күтүлүүчү натыйжаларды, даярдоо тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;

**- даярдоо багыты** - ар тараптуу профилдеги, фундаменталдуу жалпы даярдоо негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо билим берүү программаларынын жыйындысы;

**- профиль** — негизги билим берүү программасынын конкреттүү бир түргө багытталышы жана (же) кесиптик иш обьекти;

**- компетенция** - окуучунун белгилүү бир чөйрөдө майнаптуу жана жемиштүү иштөөсү үчүн зарыл болгон билими жагынан даярдоого карата алдын ала коюлган социалдык талап (ченем);

- **бакалавр** – магистратурага кирүүгө жана иш менен алектенүүгө укук берген жогорку кесиптик билимдин квалификациялык деңгээли;

**- магистр** аспирантурага жана (же) базалык докторантурага (PhD/профиль боюнча) кирүүгө жана кесиптик иш менен алектөнүүгө укук берген жогорку кесиптик билимдин квалификациялык деңгээли;

**- кредит** **(зачеттук бирдик)** — негизги кесиптик билим берүү программасынын эмгек сыйымдуулугунун шарттуу өлчөмү;

**- окутуунун натыйжалары** — негизги билим берүү программасы/модулу боюнча окуунун натыйжасында ээ болгон компетенциялар;

**- теңдөөчү курстар** - тиешелүү багыт (адистик) боюнча базалык билими жок студент-магистрант тарабынан биринчи окуу жылында базалык кесиптик билим алуу жана багыттар боюнча магистрлерди даярдоонун негизги билим берүүчу программаларын өздөштүрүүгө талап кылынган компетенциялага ээ болуу үчүн өздөштүрүлүүчү дисциплина;

**- жалпы илимий компетенциялар** — кесиптик иштин бардык түрлөрү (же көпчүлүгү) жалпы мүнөздөмөлөрдү билдирет: окуу, талдоо, синтөз кылуу ж.б. жөндөмдүүлүк;

**- инструменттик компетенция** - когнитивдик жөндөмдү, идеяларды, ойлорду түшүнүү, пайдалана билүү жөндөмдөрүн камтыйт; методологиялык жөндөмү, айлана-чөйрөнү түшүнүү жана башкаруу, убакытты уюштуруу, окуунун стратегияларын түзүү, чечимдерди кабыл алуу жана проблемаларды чече билүү жөндөмү; технологиялык жөндөм, техниканы пайдалана билүүгө, компьютерди билүүгө жана маалыматтык башкарууга байланышкан жөндөмдөр; лингвистикалык жөндөмдөр, коммуникациялык компетенция;

- **социалдык-инсандык жана жалпы маданий компетенциялар** - ой-сезимдерин жана мамилесин билдирүүгө, сын көз менен ой жүгүртүүгө, өзүнө баа бере билүүгө байланышкан жеке сапаттар, социалдык өз ара байланыш жана кызматташу процесстерине, топтор менен иштеше билүүгө, социалдык жана этикалык милдеттенмелерди кабыл алууга байланышкан жөндөмдөр;

**- кесиптик стандарт** - кесиптик иштин конкреттүү түрүнүн чегинде анын мазмунуна жана сапатына карата талаптарды белгилөөчу, кызматкер иште да, уюмда да өзүнүн ордун татыктуу ээлеп, кызматкердин милдеттүү квалификациянын сапаттык деңгээлин баяндаган негиз түзүүчү документ.

**1.3. Кыскартуулар жана белгилөөлөр**

**МББС** - Мамлекеттик билим берүү стандарты;

**ЖКББ** - жогорку кесиптик билим берүү;

**НББП** - негизги билим берүү программасы;

**ОМБ** - окуу-методикалык бирикме;

**НББП ДЦ** - негизги билим берүү программасынын дисциплиналарынын цикли;

**ЖИК** - жалпы илимий компетенциялар;

**ИК** - инструменталдык компетенциялар;

**КК** - кесиптик компетенциялар;

**СИЖМК** - социалдык-инсандык жана жалпы маданий компетенциялар.

**2. Колдонуу тармагы**

2.1. Жогорку кесиптик билим берүүнүн мамлекеттик билим берүү стандарты **532300 – Кытай таануу** багыты магистрлерди даярдоо багыты боюнча негизги билим берүү программаларын ишке ашыруудагы милдеттүү ченемдердин, эрежелердин жана талаптардын жыйындысын туюндурат, окутуу, уюштуруу - методикалык документтерди иштеп чыгуу Кыргыз Республикасынын аймагында магистрлерди даярдоо тийиштүү багыты боюнча лицензиясы бар менчигине жана ведомстволугуна карабастан бардык жогорку кесиптик билим берүү уюмдарынын (мындан ары - жождор) жогорку кесиптик билим берүүнун негизги билим берүү программаларын өздөштүрүү сапатын баалоо негизи болуп эсептелет.

2.2. **532300 – Кытай таануу** багыты жогорку кесиптик билим берүү программаларынын жана уюмдарын аккредитациялоочу агенттиктер болуп саналат.

- ЖОЖдордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн ЖОЖдорундагы багыт жана даярдоо деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;

- ЖОЖдун даярдоо багытындагы негизги билим берүү программасын өздөштүрүү боюнча өзүнүн окуу ишин натыйжалуу ишке ашыруу үчүн жооптуу студенттер;

- тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;

- Кыргыз Республикасынын билим берүү чөйрөсүндөгү аткаруу бийлигинин борбордук мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;

- жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;

- аткаруу бийлигинин жогорку кесиптик билим берүү системасында мыйзамдардын сакталышына көзөмөлдү камсыз кылуучу, жогорку кесиптик билим берүү чөйрөсүндө билим берүү программаларын жана уюмдарын аккредитациялоочу агенттиктер сапатка көзөмөлдү жүзөгө ашыруучу ыйгарым укуктуу мамлекеттик органдары.

**2.3.** Абитуриенттердин даярдык деңгээлине коюлган талаптар.

**2.3.1.** "Магистр" квалификациясын ыйгаруу менен жогорку кесиптик билим алууга талапкер абитуриенттин билим деңгээли "бакалавр" квалификациясы ыйгарылган же "адис" квалификациясы ыйгарылган жогорку кесиптик билим.

**2.3.2.** Абитуриенттин «бакалавр» квалификациясы ыйгарылган жогорку кесиптик билими же «адис» квалификациясы ыйгарылган жогорку кесиптик билими тууралуу мамлекеттик үлгүдөгү документи болушу керек.

**3. Даярдоо багыттарынын жалпы мүнөздөмөсү**

3.1. Кыргыз Республикасында **532300 – Кытай таануу**  багыты боюнча төмөнкүлөр ишке ашырылат:

- бакалаврларды даярдоо боюнча ЖКББ НББП;

- магистрлерди даярдоо боюнча ЖКББ НББП.

Бакалаврларды даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтыктоо аттестациясынан ийгиликтүү өткөн жождордун бүтүрүүчүлөрүнө "бакалавр" квалификациясы ыйгарылуу менен жогорку билими тууралуу диплом берилет. «Магистрлерди даярдоо багытынын алкагында ЖКББ НББП профилдери жож тарабынан квалификациянын (эгер болсо) тармактык/сектордук алкактарынын негизинде аныкталат.

Магистрлерди даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтыктоо аттестациясынан ийгиликтүү өткөн жождордун бүтүрүүчүлөрүнө "магистр" квалификациясын ыйгарылуу менен жогорку билими тууралуу диплом берилет.

**3.2.** **532300 – Кытай таануу** багытында жалпы орто же кесиптик орто билимдин негизинде күндүзгү окутуу формасында багыттар боюнча магистрлерди даярдоо ЖКББ НББП өздөштүрүүнүн ченемдик мөөнөтү 6 жылдан кем эмес убакытты түзөт, «бакалавр» квалификациясы ыйгарылган жогорку кесиптик билим берүү негизинде - 2 жылдан кем эмес убакытты түзөт.

Окутуунун күндүзгү-сырттан (кечки) жана сырттан окутуунун, ошондой эле окутуунун ар кандай формалары айкалыштырылган учурларда «бакалавр» квалификациясын ыйгарылган жогорку кесиптик билим берүү негизинде магистрлерди даярдоо боюнча ЖКББ НББГТ өздөштүрүү мөөнөттөрү жож тарабынан күндүзгү окутуу формасында белгиленген ченемдик мөөнөтко карата жарым жылга чейин көбөйтүлөт.

«Адис» квалификациясын ыйгаруу менен толук жогорку кесиптик билим берүү негизинде магистрлерди даярдоо боюнча ЖКББ НББП өздөшгүрүү мөөнөттөрү бир жылдан кем эмес убакытты түзөт.

Бакалаврларды даярдоо ар башка багыттары жана адистиктери боюнча жогорку кесиптик билими бар абитуриенттер үчүн билим берүү программасын өздөштүрүү мөөнөтү тиешелүү багыттагы магистрлерди даярдоо боюнча ЖКББ НББПнын базалык кесиптик билимдерин жана компетенцияларын түзүүчү теңдөөчү курстарды өздөштүрүүнүн эсебинен көбөйтүлөт.

Билим алуунун формасына карабастан жеке окуу планын окутууда окуунун мөөнөтүн жож өз алдынча аныктайт.

Ден соолугунун мүмкүнчүлүгү чектелүү адамдарды жеке окуу планын окутууда жож мөөнөттүү билим алуунун тийиштүү формасы аныкталган убакытка салыштырмалуу узартууга укуктуу.

Магистрлерди даярдоо багыты боюнча ЖКББ НББП өздөштүрүүнүн башка ченемдик мөөнөттөрүн Кыргыз Республикасынын Министрлер Кабинети белгилейт.

**3.3.** Жалпы орто же орто кесиптик билимдин негизинде күндүзгү окуу формасында магистрлерди даярдоо НББПны өздөштүрүүнун жалпы эмгек сыйымдуулугу 360тан кем эмес кредитти түзөт жана «бакалавр» квалификациясын ыйгаруу менен тастыкталган жогорку кесиптик билимдин негизинде 120дан кем эмес кредитти түзөт.

Күндүзгү окуу формасынын окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар (окуу процесси эки семестрлик болуп түзүлгөн учурда).

Бир кредит студенттин окуу ишинин 30 саатына эквиваленттүү (анын ичинде аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) жана сырттан окуу формалары боюнча НББПнын, окутуунун ар түрдүү формалары айкалышкан учурдагы эмгек сыйымдуулугу окуу жылында 48ден кем эмес кредитти түзөт.

**3.4.** ЖКББ НББПнын инсанды окутуу жана тарбиялоо жаатындагы даярдоо **532300 – Кытай таануу** багытынын максаттары.

**3.4.1.** **532300 – Кытай таануу** багыты боюнча ЖКББ НББПнын окутуу жаатындагы максаты, бүтүрүүчүгө ийгиликтүү иштөөгө мүмкүнчүлүк берген маданияттар аралык баарлашуу көндүмдөрүнө ээ кытай таануудагы кытай маданияты, тили, тарыхы, саясаты, экономикасы, социалдык көйгөйлөрдүн өзгөчөлүктөрүн талдоо, социалдык мобилдүүлүгүнө жана эмгек рыногундагы туруктуулугуна өбөлгө түзгөн универсалдуу жана компетенттүү адисин даярдоо.

**3.4.2.** **532300 – Кытай таануу багытында** ЖКББ НББПнын инсанды тарбиялоо жаатындагы максаты студенттердин социалдык-инсандык сапаттарын: максатка умтулгандык, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, алардын жалпы маданиятын жогорулатуу ж.б. калыптандыруу эсептелинет.

**3.5.Бүтүрүүчүлөрдүн кесиптик иш чөйрөсү**.

Бүтүрүүчүлөрдүн кесиптик иш чөйрөсү **532300 – Кытай таануу**  даярдоо багыты боюнча бүтүрүүчүлөрдүн кесиптик иш чөйрөсү төмөнкүлөрдү камтыйт:

- Кытай таануу илимин колдоого жана өнүктүрүүгө багытталган изилдөөлөрдү;

- Кытай тууралуу системага салынган комплекстүү маалыматка муктаж уюмдарга жана жеке адамдарга маалыматтык, коммуникациялык, аналитикалык, кеңеш берүүчүлүк, билим берүүчүлүк жана башка кызматтарды.

Бүтүрүүчүлөрдүн билиминин жана алынган компетенцияларынын денгээли кызматкердин квалификациясынын талаптарына ылайык келген шартта алар кесиптик иштин башка тармактарында жана (же) чөйрөлөрүндө кесиптик ишти жүзөгө ашыра алат.

**3.6.** **Бүтүрүүчүлөрдүн кесиптик ишмердүүлүгүнүн объектилери.**

**532300 – Кытай таануу** даярдоо багыты боюнча магистрлердин кесиптик ишмердүүлүгүнүн объектилери Кытайдагы жана Кыргызстандагы социалдык, экономикалык, укуктук, демографиялык, лингвистикалык, маданий, диний жана башка кубулуштар менен процесттер эсептелет.

**3.7. Бүтүрүүчүлөрдүн кесиптик ишмердүүлүгүнүн түрлөрү:**

**532300 – Кытай таануу** багыты иш беруучулор менен бирдикте тийиштуу кесиптик стандарттын (эгер болсо) негизинде жедаярдоо багытындагы магистрлер кесиптик ишмердүүлүктүн төмөнкү түрлөрү боюнча даярданышат: Кытай менен дипломатиялык, тышкы экономикалык жана башка байланыштарды, ошондой эле Кытай Элдик Республикасынын өкүлдөрү менен Кыргыз Республикасынын аймагындагы бийлик органдарынын, кызыкдар ведомстволордун жана коомдук уюмдардын байланыштарын камсыз кылуу уюштуруучулук-коммуникативдик ишмердүүлүк;

- Кытайдын саясий, укуктук системаларынын жана экономикаларынын өнүгүүсүнүн негизги тенденцияларын изилдөө, Кытайдын Кыргыз Республикасы менен социалдык-саясий, аскердик, соода-экономикалык, маданий байланыштарын, чет мамлекеттердин жана чет элдик уюмдардын эл аралык ишмердүүлүгүнө байланышкан маалыматтык-аналитикалык ишмердүүлүк;

- Кытайды өнүктүрүүнүн теориялык жана прикладдык маселелерин, анын ичинде, тилдерди, адабиятты, тарыхты, саясатты, экономиканы, демографияны, динди, маданиятты изилдөө багытындагы илимий-изилдөөчүлүк жана илимий-педагогикалык ишмердүүлүк;

- Кытайдын көйгөйлөрүн жалпыга маалымдоо каражаттарында, мезгилдүү басылмаларда, коомдук-саясий, илимий-популярдуу, көркөм адабиятта чагылдырууга байланышкан маданий алакалар жана гуманитардык өз ара аракеттенүү багытындагы редакциялык-басып чыгаруучулук ишмердүүлүк;

- китепкана, архивдик, музейдик фонддорду системага келтирүүгө, көрсөтмөлөрдү, презентацияларды жана маданий чөйрөдөгү башка иш-чараларды уюштурууга байланышкан билим берүүчү жана маданий-агартуучу мекемелердеги, социалдык-педагогикалык, гуманитардык-уюштуруучулук, китеп басып чыгаруучу, медиялык жана коммуникативдик жааттардагы долбоордук ишмердүүлүк;

- жогоруда аталып өткөн бардык чөйрөлөрдөгү уюштуруучулук-башкаруучулук ишмердүүлүк.

Магистр негизинен даярдык көрүүчү кесиптик ишмердүүлүктүн конкреттүү түрлөрү тийиштүү кесиптик стандарттын (эгер бар болсо) негизинде жогорку окуу жайы тарабынан же студент менен биргеликте ЖОЖдун педагогикалык кызматкерлери жана иш берүүчүлөрдүн бирикмеси тарабынан аныкталат.

**3.8. Бүтүрүүчүлөрдүн кесиптик ишинин милдеттери.**

**532300 – Кытай таануу** даярдоо багыты боюнча магистр кесиптик иштин тийиштуу аймагындагы жана кесиптик стандарттын (эгер болсо) тийиштүү багытында магистратуранын негизги билим берүү программасынын профилдик багытына ылайык кесиптик милдеттерди чечүүгө даяр болушу керек.

а) илимий- изилдөөчүлүк ишмердүүлүк;

* жеке илимий изилдөөнүн жыйынтыктарын пландоо, ишке ашыруу жана презентациялоо;
* жеке илимий изилдөө кытай таануу жана башка гуманитардык илимдин чөйрөсүндө теориялык жана практикалык билимди өз алдынча пландоо, сындап талдоо жана колдонуу;
* орто кесиптик жана жогорку кесиптик билим берүү мекемелеринде адистешүү регионунун көйгөйлөрүнө кирген предметтерди окутуу;
* заманбап ыкмаларды жана методологияларды пайдалануу менен башка адистер тарабынан жүргүзүлгөн илимий излдөөлөрдүн жыйынтыктарын квалификациялуу талдоо, түшүндүрүү, рефераттоо жана жалпылоо;
* илимий маалыматтарды топтоо, жыйынды маалыматтарды, аннотацияларды даярдоо, жүргүзүлүп жаткан изилдөөлөрдүн тематикасы боюнча рефераттарды жана библиографияларды түзүү;
* ар түрдүү деңгээлдеги илимий талкууларга жана илимий эмгектерди жактоо жол-жоболоруна катышуу; жүргүзүлүп жаткан излдөөлөрдүн тематикасы боюнча маалыматтарды жана баяндамаларды окуу;

б) өндүрүштүк – прикладык иши:

* иш документтеринин бардык типтерин түзүү, редакциялоо, рефараттоо, системага келтирүү, мамлекеттик башкаруу, билим берүү, маданият ж.б. органдарында референт жана пресс-катчы катары иштөө;
* ар түрдүү тексттердин квалификациялуу өзгөртүлүшү (тексттин стилин, жанрын, максаттуулугун өзгөртүү), анын ичинде өзгөртүлүүчү тексттин базасында жаңы тексттерди түзүү;
* публицистикалык тексттерди, аналитикалык маалыматтарды жана эсселерди түзүү, редакциялоо жана рефераттоо;
* өз алдынча, маанилик, эстетикалык жана практикалык баалуулугу бар жарнактык, пропагандалык, публицистикалык жана башка тексттерди, маалыматтык кампаниялардын сценарийлерин ж.б. түзүү; чечендик өнөрдүн көндүмдөрүн колдонуу менен эл алдында сөз сүйлөөнү пландоо жана ишке ашыруу;
* зарыл редактордук түшүндүрмөлөрдү камтуу менен документтерди, илимий эмгектерди жана көркөм чыгармаларды чет тилдерде аннотациялоо жана рефераттоо;
* адистик регионго тиешеси бар архивдик, китепканалык жана музейдик фонддор менен иш алып баруу.

в) долбоордук иштер:

- кытай таануу багытында билим берүү процессинин түзүлүшүн жана мазмунун долбоорлоо, конструкциялоо, моделдөө: билим берүү программаларын, окуу пландарын, окуу курстарынын программаларын иштеп чыгуу жана аларды усулдук камсыздоо, анын ичинде, инновациялык типтеги окуу куралдары жана дидактикалык каражаттар;

- орто жана жогорку мектепте профилдик гуманитардык билим берүү менен байланышкан долбоорлорду иштеп чыгуу;

- лингвистикалык билимди пропагандалоо жаатындагы долбоорлорду иштеп чыгуу: сүйлөө маданиятын колдоого багытталган өлкө таануу предметин окутууну мониторинг жасоо боюнча долбоорлорду түзүү;

- маданият аралык коммуникациянын, улуттар аралык сүйлөшүүнүн, көп маданияттуу чөйрөдө сүйлөө этикетинин чөйрөсүндө долбоорлорду иштеп чыгуу;

- гранттык ишмердүүлүктүн алкагында долбоорлорду иштеп чыгуу.

г) уюштуруучулук-башкаруучулук ишмердүүлүк:

- окутуу сабактарын жана практикаларды, илимий студенттик коомчулуктарды жана башка студенттик коомчулуктарды, тарбия иштерин уюштуруу жана өткөрүү;

- бир нече жумушчу тилдерди пайдалануу менен ишкердик сүйлөшүүлөрдү, конференцияларды, симпозиумдарды, семинарларды, уюштуруу;

- Кытай Эл Республикасынын жана региондордун социалдык-саясий өнүгүүсүнүн ар түрдүү аспектилеринде эксперттик баалоо;

- өлкөдө айрым уюмдар боюнча кыргыз, орус жана чет тилдердеги булактарды пайдалануу менен аналитикалык маалыматты даярдоо.

**4. НББПны ишке ашыруунун шарттарына карата жалпы талаптар**

НББПны ишке ашыруудагы ЖОЖдун укуктарына жана милдеттерине жалпы талаптар.

**4.1.1.** ЖОЖдор даярдоо багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгат жана жождун окумуштуулар кеңеши тарабынан бекитилет.

ЖОЖдор 5 жылда бир жолудан кем эмес ирет илимдин, маданияттын, экономиканын, техниканын, технологиялардын жана социалдык чөйрөнүн өзгөрүшүн эске алуу менен, төмөнкүлөрдү өз ичине камтыган ЖОЖдо билим берүү сапатынын кепилдиктерин камсыз кылуу сунуштарды сактоо менен НББПны жаңыртып туруусу зарыл:

- бүтүрүүчүлөрдү даярдоо сапатын камсыз кылуу стратегияны иштеп чыгуу;

- билим берүү программаларына мониторинг жасоо, аларды мезгил мезгил менен рецензиялоо;

- студенттердин билимдеринин жана билгичтиктеринин деңгээлин, бүтүрүүчүлөрдүн компетенттүүлүктөрүн так макулдашылган критерийлердин негизинде баалоонун объективдүү жол-жоболорун иштеп чыгуу;

- окутуучулар курамынын сапатын жана компетенттүүлүгүн камсыз кылуу;

- бардык ишке ашырылуучу билим берүү программаларын жетиштүү ресурстар менен камсыз кылуу, аларды пайдаланууну көзөмөлдөө, анын ичинде окуп жаткандар арасында сурамжылоо уюштуруу аркылуу;

- өзүнүн ишмердүүлүгүн баалоо жана башка билим берүү уюмдары менен салыштыруу үчүн макулдашылган критерийлер өзүнө өзү туруктуу изилдөө жүргүзүү;

- өзүнүн ишмердүүлүгүнүн жыйынтыгы, пландары жана инновациялары жөнүндө коомчулукту маалымдоо.

**4.1.2.** Студенттерди жана бүтүрүүчүлөрду даярдоо сапатын баалоо учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы ЖОЖ тарабынан иштелип чыгып бекитилет.

Студенттерди жана бүтүрүүчүлөрду аттестациялоого, бүтүрүүчү квалификациялык иштердин мазмунуна, көлөмүнө жана түзүмүнө коюлуучу талаптар ЖОЖдун бүтүрүүчүлөрдү жыйынтыктоочу мамлекеттик аттестациялоо жөнүндө жобону эске алуу менен аныкталат.

**4.1.3.** НББПны иштеп чыгууда ЖОЖдун бүтүрүүчүлөрдү социалдык-инсандык компетенцияларын (мисалы, социалдык өз ара аракеттенүү компетенцияларын, өзүн өзү уюштурууну жана системалык-ишмердик мүнөздөгү өз алдынча башкарууну) түзүп мүмкүнчүлүктөрү аныкталуусу керек. Жождун социо-маданий чөйрөсүн түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

ЖОЖ окуу процессинин социалдык-тарбиялык компонентин студенттик өз алдынча башкарууну өнүктүрүүнү, студенттердин коомдук уюмдардын ишине катышуусун, спорттук жана чыгармачылык клубдарды, илимий студенттик коомдорду кошуп, өнүктүрүүгө көмөктөш болууга милдеттүү.

**4.1.4.** ЖОЖдун НББПсы магистрдин тандоосу боюнча дисциплиналарды камтышы керек. Магистрдин тандоосу боюнча дисциплиналарды түзүүнүн тартибин ЖОЖдун окумуштуулар кеңеши аныктайт.

**4.1.5.** ЖОЖ магистрдин өзүнүн окуу программасын түзүүгө катышуусунун реалдуу мүмкүнчүлүгүн камсыз кылууга милдеттүү.

**4.1.6.** ЖОЖ НББПны түзүүдө магистрлерди алардын укуктары жана милдеттери менен тааныштырууга, студенттер тандап алган дисциплиналар алар үчүн милдеттүү болуп эсептелинерин, ал эми алардын суммалык эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

**4.1.7.** ЖОЖдо окутуунун инновациялык технологияларын колдонуу каралышы керек, атап айтканда ЖОЖдордун илимий мектептеринин жыйынтыктарынын негизинде түзүлгөн, регионалдык жана кесиптик өзгөчөлүктү эске алуучу, билим берүүнүн мазмуну ишке ашырылганда жана бүтүрүүчүнүн компетенциялары калыптанган шартта, жогорку кесиптик билим берүүнүн мамлекеттик билим берүү стандартында аныкталуучу программалар боюнча автордук курстар формасында окутуу.

**4.2.** НББПны ишке ашыруудагы магистрдин укуктарына жана милдеттерине карата жалпы талаптар.

**4.2.1.** Магистрлер өз тандоосу боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

**4.2.2.** Магистр өзүнүн жекече билим берүү траекториясын түзүүдө дисциплинаны тандоодо жождо консультация алуу жана алардын даярдоо (адистештирүүнүн) болочок профилине таасир этүү укугуна ээ.

**4.2.3.** НББПны өздөштүрүүдө натыйжалуулукка жетишүү максатында СИЖМКны өнүктүрүү бөлүгүндө студенттер студенттик өз алдынча башкарууну өнүктүрүүгө, коомдук уюмдардын, чыгармачылык клубдардын, илимий студенттик коомдордун ишине катышууга милдеттүү.

**4.2.4**. Магистрлер ЖОЖдун НББПсында алдын ала каралган бардык тапшырмаларды аныкталып белгиленген мөөнөттөрдө аткарууга милдеттүү.

**4.3.** Магистрлердин окуу жүгүнүн максималдуу көлөмү анын аудиториялык жана аудиториядан тышкаркы (өз алдынча) окуу ишинин бардык түрлөрүн камтуу, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмү ЖКББнын денгээлин жана даярдоо багытынын спецификасын эсепке алуу менен мамлекеттик билим берүү стандартына ылайык аныкталат жана ар бир окуу дисциплинасын үйрөнүүгө бөлүнгөн жалпы көлөмдөн 35тен кем эмес пайызды түзөт.

**4.4.** Сырттан окуу формасында окутуучу менен сабак окуу мүмкүнчүлүгү студентке жылына 160 сааттан аз эмес көлөмдө камсыз кылынуусу керек.

**4.5.** Окуу жылындагы каникулдук убакыттын жалпы көлөмү 7-10 жуманы түзүүсү керек, мунун ичинде кыш мезгилинде 2 жумадан кем эмес жана дипломдон кийинки 4 жумалык өргүү.

**5. Магистрлерди даярдоонун НББПсынын талаптары**

**5.1.** Магистрлерди даярдоо боюнча НББПны өздөштүрүүнүн натыйжаларына коюлуучу талаптар.

**532300 – Кытай таануу** даярдоо багыты боюнча бүтүрүүчү НББПнын максаттарына жана ушул ЖКББнын мамлекеттик билим берүү стандартынын 3.4 жана 3.8-пункттарында көрсөтүлгөн кесиптик ишмердүүлүктүн милдеттерине ылайык төмөндөгү компетенцияларга ээ болушу керек:

а) ***универсалдык:***

***- жалпы илимий (ЖИК)***

ЖИК-1. Жарандык демократиялык коомдун баалуулуктарын өнүктүрүүгө, социалдык адилеттүүлүктү камсыз кылууга, дүйнө таанымын, социалдык жана жеке маанилүү көйгөйлөрдү дисциплиналар аралык жана инновациялык мамилелердин негизинде чечүүгө багытталган стратегиялык милдеттерди талдай алат жана чече алат.

- **инструменталдык (ИК):**

ИК- 1. Чет тилдердин биринде адистештирилген жана чектеш тармактардын деңгээлинде кесипкөй талкууларды жүргүзө алат;

ИК- 2. Инновациялык жана илимий ишмердүүлүктө колдонуучунун маалыматтык технологияларды жана чоң маалыматтарды колдонуу менен жаңы билимди жаратууга жөндөмдүү

- **социалдык-инсандык жана жалпы маданий (СИЖМК):**

СИЖМК -1. Максатка жетүү үчүн эксперттик / кесиптик топтордун / уюмдардын ишин уюштурууга жөндөмдүү

СИЖМК – 2. Кесиптик жана социалдык ишмердүүлүктүн укуктук жана этикалык ченемдерин белгилейт жана алып жүрөт; кесиптик жана социалдык ишмердүүлүктөгү маселелерди чечүү үчүн социалдык жана көп түрдүү маданият айырмачылыктарын пайдалана алат.

**б) кесиптик (КК):**

* КК-1. Кытай таануу багытында өнүгүү динамикасында заманбап илимий парадигманы, изилдөөнүн методологиялык принциптеринин жана методикалык ыкмаларынын системасын биле алат;
* КК-2. - Фонетикалык, лексикалык, грамматикалык, сөз жасоо кубулуштарынын негиздерин, изилденип жаткан тилдин иштөө мыйзам ченемдүүлүктөрүн жана анын түрлөрүн камтыган билим тутумуна ээ;
* КК-3 - Заманбап жана ишкер кытай тилин терең билгендигин көрсөтүп, тилдерди окутуунун теориялык негиздерине ээ;
* КК-4. Тажрыйбалык жана изилдөөчүлүк ишмердүүлүктө дүйнөнүн ар түрдүү региондорундагы калктын менталитетин аныктоочу этномаданий, этноконфессионалдык жана этнопсихологиялык параметрлерди эске алат;
* КК-5. Дүйнөнүн региондорун комплекстүү дисциплиналар аралык изилдөөнүн негизги методдоруна ээ, жаңы билимди синтездеп, жалпылоочу корутундуларды жана балоону түзөт;
* КК-6. Маданий-тарыхый өзгөчөлүктөрүн эске алуу менен ар түрдүү өлкөлөргө жана региондорго мүнөздүү саясий, социалдык жана экономикалык институттарды талдоонун түзүмдүк-функционалдык ыкмаларына ээ.

Даярдоо профилине ылайык **ишмердүүлүктүн түрлөрү боюнча**

*а) илимий- изилдөөчүлүк ишмердүүлүк;*

* КК-7. Заманбап ыкмаларды жана методологияларды, ата-мекендик жана чет элдик тажрыйбаны пайдалануу менен башка адистер тарабынан жүргүзүлгөн илимий излдөөлөрдүн жыйынтыктарын квалификациялуу талдоого, түшүндүрүүгө, рефераттоого жана жалпылоого жөндөмдүү;
* КК-8. Кытай таануу маселелери боюнча изилдөөлөрдү жүргүзүүчү илимий коллективдердин ишине катышуу, илимий басылмаларды даярдоо жана редакциялоо тажрыйбасына ээ;
* КК-9. Регионалдык саясий, экономикалык, демографиялык жана башка социалдык процесстерди моделдейт, алардын өнүгүшүнүн илимий божомолдорун түзөт;

*б) өндүрүштүк – колдонмо иши*

* КК-10. Иш документтеринин, публицистикалык тексттердин, аналитикалык жыйынды маалыматтардын бардык типтерин түзөт, редакциялайт, рефараттатй жана системага келтирет;
* КК-11. Кытай тилин колдонуу менен кесиптик ишмердүүлүктү камсыз кылууга багытталган эки тараптуу оозеки жана жазуу жүзүндөгү которуу билгичтигине ээ;

*в) долбоордук иштер*

* КК-12. Социомаданий жагдайлардын өнүгүшүнүн божомолдуу сценарийлерин жана моделдерин түзөт;
* КК-13. Долбоорлоонун теориясын билет жана практикалык билгичтиктерине ээ, кытай таануу жаатында билим берүү процессинин түзүлүшүн жана мазмунун түзөт жана моделдейт;
* КК-14. Илимий, социалдык, педагогикалык, чыгармачылык, жарнамалык, басып чыгаруучулук ж.б. долбоорлорду иштеп чыгууга жөндөмдүү жана даяр.

*г) уюштуруучулук-башкаруучулук ишмердүүлүк:*

- КК-15. Комплекстүү маалыматтык таасир этүүнү пландайт жана жетектейт;

- КК-16. Окутуу сабактарын жана практикаларды, семинарларды, илимий талкууларды жана конференцияларды уюштуруу жана өткөрүү билгичтиктерине ээ;

- КК-17. Магистрдик программанын тийиштүү профилине ылайык конкреттүү милдеттерди чечүүдө илимий-изилдөөчүлүк жана өндүрүштүк иштерди уюштуруу жана башкаруу көндүмдөрүнө ээ;

Компетенциялардын тизмеги улуттук квалификациянын алкагынын, квалификациянын жана кесиптик стандарттын (эгер болсо) тармактык /сектордук алкактарынын негизинде аныкталат.

5.2. Магистрлерди даярдоо НББПнын түзүмүнө талаптар.

Магистрлерди даярдоо НББПнын түзүмү төмөнкүдөй блокторду камтыйт:

1 -блок «Дисциплиналар (модулдар)»;

2 - блок «Тажрыйба»;

3 - блок «Мамлекеттик жыйынтыктоочу аттестация».

|  |  |
| --- | --- |
| **Магистрлерди даярдоонун НББПнын түзүмү** | **Магистрлерди даярдоо НББПнын жана анын блокторунун кредиттер боюнча көлөмү** |
| Дисциплиналар (модулдар) | 60-90 |
| Жалпы илимий цикл | 30 |
| Кесиптик цикл | 50 |
| Тажрыйба | 20-40 |
| Мамлекеттик жыйынтыктоочу аттестация | 10-20 |
| Магистрлерди даярдоо НББПнын көлөмү | 120 |

ЖОЖ мамлекеттик билим берүү стандартынын талаптарына ылайык магистрлерди даярдоо НББПны иштеп чыгат жана улуттук квалификациянын алкактарына ылайык окутуунун натыйжаларына жетүүгө жоопкерчилик тартат.

Дисциплиналардын (модулдардын) топтомун жана алардын магистрлерди даярдоо НББПнын ар бир блогуна тиешелүү эмгек сыйымдуулугун ЖОЖ улуттук квалификациянын алкактарында каралган окуутунун натыйжаларынын жыйындысы түрүндө аны өздөштүрүүнүн таалаптарын эске алуу менен ушул блок үчүн белгиленген көлөмдө өз алдынча аныктайт.

**5.2.1.** «Тажрыйба» 2-блогу окуу тажрыйбасын (тааныштыруу, технологиялык, илимий-изилдөө иштери) жана өндүрүштүк (долбоордук, эксплуатациялык, педагогикалык, илимий-изилдөө иштери) тажрыйбаны камтыйт.

ЖОЖ бир же бир нече типтеги тажрыйбаны тандоого укуктуу, ошондой эле белгиленген кредиттердин чегинде кошумча типтеги тажрыйбаны белгилей алышат.

**5.2.2.** «Мамлекеттик аттестация» 3-блогу мамлекеттик экзаменди тапшырууга даярдыкты жана тапшырууну, бүтүрүүчү квалификациялык ишти аткарууну жана аны жактоону (жож бүтүрүүчү квалификациялык ишти жыйынтыктоочу мамлекетгик аттестациянын курамына киргизген учурда) камтыйт.

**5.2.3.** Магистрлерди даярдоо НББПнын алкагында милдеттүү жана элективдүү бөлүк болот.

Магистрлерди даярдоо НББПнын милдеттүү бөлүгүнө жалпы илимий, универсалдуу, социалдык-инсандык жана жалпы маданий жана кесиптик компетенциялардын калыптанышын камсыз кылуучу дисциплиналар жана п тажрыйбалар кирет.

Мамлекеттик аттестациянын көлөмүн эске албаганда милдеттүү бөлүктүн көлөмү магистрлерди даярдоо НББПнын жалпы көлөмүнун 50%нан ашпоого тийиш.

Магистрлерди даярдоо НББПнын элективдүү бөлүгүндө студенттер тиешелүү багыт боюнча дисциплиналарды тандай алышат, ошондой эле башка багыттагы магистрлерди даярдоо НББПнын дисциплиналарын тандоого жол берилет.

**5.2.4.** ЖОЖдор ден соолугунун мүмкүнчүлүгү чектелүү адамдарга (алардын арызы боюнча) магистрлерди даярдоо НББП боюнча окууга мүмкүнчүлүк берүүге тийиш, анда алардын психофизикалык өнүгүүсүнүн өзгөчөлүгү, жеке мүмкүнчүлүктөрү эске алынып зарыл учурда аталган адамдардын өнүгүүсүнүн бузулушун түзөтүүнү жана социалдык көнүгүүсүн камсыз кылат.

**5.3. Магистрлерди даярдоо НББПсын ишке ашыруунун шарттарына карата талаптар.**

***5.3.1. Окуу процессин кадрдык камсыз кылуу.***

Магистрлерди даярдоо негизги билим берүү программасын ишке ашыруу квалификациялуу педагогикалык кадрлар менен камсыз кылынышы керек, мында илимдин кандидаты же доктору окумуштуулук даражасы бар окутуучулар тарабынан берилген дисциплиналардын, лекциялардын үлүшү дисциплиналардын жалпы санынын 60 пайызын түзүшү керек (алардын 15% пайызы өз кесиби менен иштеген адистери түзөт).

Магистрдик программанын илимий мазмуну жана билим берүүчү бөлүгүнүн жалпы жетекчилигин профессор же илимдин доктору жүзөгө ашырышы керек; бир профессор же илимдин доктору мындай жетекчиликти эки магистрдик программанын алкагында жүзөгө ашыра алат; ЖОЖдун окумуштуулар кеңешинин чечими менен магистрдик программага жетекчиликти доценттик наамы бар илимдин кандидаты да жүзөгө ашыруусу толук ыктымал.

Студент-магистрантка түздөн-түз жетекчиликти окумуштуулук даражасы жана илимий наамы же бул жагынан жетекчилик кылуу тажрыйбасы бар илимий жетекчилер жүзөгө ашырышат, бир илимий жетекчи 5тен көп эмес студент-магистрантка жетекчилик кыла алат (муну жождун окумуштуулар кеңеши аныктайт).

**5.3.2. Окуу процессин окуу-методикалык жана маалыматтык камсыз кылуу.**

Магистрлерди даярдоо НББПсын ишке ашыруу ар бир студенттин маалыматтар базасына жана негизги билим берүү программасынын дисциплиналарынын (модулдарынын) толук тизмеги боюнча түзүлгөн китепканалык фонддорго жол алуусу менен камсыз кылынуусу керек. Бул сыяктуу окуу дисциплинасынын ар биринин мазмуну Интернет тармагында же билим берүү мекемесинин жергиликтүү тармагында берилиши керек.

Магистранттар үчүн ата мекендик жана чет өлкөлүк ЖОЖдор, ишканалар жана мекемелер менен оперативдүү маалымат алмашуу мүмкүнчүлүгү камсыз кылынуусу керек. Ар бир магистрант окутулуучу негизги дисциплиналар боюнча басылмаларды камтыган жана окутуу жана окутуу-методикалык адабияттын укук ээси менен макулдашуу боюнча түзүлгөн электрондук-китепканалык фондго кирүү мүмкүндүгү менен камсыз болушу керек.

Ата мекендик жана чет өлкөлүк ЖОЖдор, ишканалар жана мекемелер менен ыкчам маалымат алмашуу Кыргыз Республикасынын интеллектуалдык менчик жөнүндөгү мыйзамдарынын жана интеллектуалдык менчик жөнүндөгү эл аралык келишимдердин талаптарын сактоо менен жүргүзүлүшү керек. Магистранттар үчүн заманбап кесиптик маалымат базаларына, маалыматтык справочниктерге жана издөө системаларына кирүү мүмкүндүгү камсыз кылынуусу керек.

**5.3.3. Окуу процессин материалдык-техникалык жактан камсыздоо.**

Магистрди даярдоо негизги билим берүү программасын ишке ашыруучу жогорку окуу жайынын дисциплиналык жана дисциплиналар аралык даярдоо, магистранттарга ЖОЖдун окуу планында алдын ала каралган жана да аракеттеги санитардык жана өрткө каршы эрежелер менен нормаларга ылайык келчү тажрыйбалык жана илимий-изилдөөчүлүк иштеринин бардык түрлөрүн жүргүзүүнү камсыз кылуучу материалдык-техникалык базасы болуусу керек.

Магистрлерди даярдоодого НББПга төмөнкүлөрдү ишке ашырууга мүмкүндүк берүүчү зарыл болгон материалдык-техникалык камсыздоонун тизмеси көрсөтүлөт:

- практикалык сабактарды өткөрүү үчүн окуу кабинеттерин, компьютердик класстарды жабдууга коюлган талаптар;

- маалыматтык жана телекоммуникациялык технологияларга жана тиешелүү технологиялык каражаттарга талаптар;

- зарыл учурда ден соолугунун мүмкүнчүлүгү чектелген окуп жаткандардын билим алышы үчүн атайын шарттар;

- магистрлерди даярдоо ишке ашырылып жаткан НББПнын өзгөчөлүгүн эске алуу менен башка талаптар).

Окулуп жаткан дисциплинанын көлөмүнө жараша ар бир магистрант электрондук базаны колдонууда өзүнүн иштеген орду болушу керек жана ал класс интернетке кошулушу керек.

**5.3.4. Тажрыйбаларды уюштуруу жана өткөрүү.**

Тажрыйба магистратура НББПнын милдеттүү бөлүмү болуп саналат. Ал окуп жаткан адамды кесиптик-тажрыйбалык жактан даярдоого түздөн-түз багытталган окуу сабактарынын түрүн түшүндүрөт. Багыт боюнча магистратура НББПны ишке ашырууда тажрыйбанын төмөнкү түрлөрү өткөрүлөт: профилдик (өндүрүштүк, котормочулук, педагогикалык) жана илимий-изилдөөчүлүк.

Тажрыйбанын конкреттүү түрлөрү ЖОЖдун НББП тарабынан аныкталат. Максаттары жана милдетери, программалар жана отчеттуулуктун формалары ар бир тажрыйба боюнча өзүнчө ЖОЖ тарабынан аныкталат.

Тажрыйбалар сырттагы башка уюмдарда же зарыл кадрдык жана илимий-техникалык потенциалы болгон ЖОЖдордун кафедраларыныда жана лабораторияларныда өткөрүлөт.

Профилдик жана илимий-изилдөөчүлүк тажрыйбадан өтүүнүн натыйжасында магистрде төмөнкү компетенциялар калыптанышы керек:

- алынган теориялык билимди жана ээ болгон көндүмдөрдү жана билгичтиктерди колдоно билүү;

- илимий, сынчыл-публицистикалык, ишкердик жана баллетристикалык тексттерди өз алдынча түзүү жана редакциялоо, оозеки жана жазуу жүзүндөгү ар түрдүү коммуникацияларды ишке ашыруу;

- тажрыйбалык иште ченемдик документтерди колдоно билүү;

- коллективде иштей билүү;

- кесиптик ыңгайлашууга, изилдөөнүн жаңы методдоруна жана технологияларына үйрөнүү жөндөмдүүлүгү, аткарган иштердин сапатына жооп берүү;

- теориялык, илимий-прикладдык жана окутуучулук мазмундагы маалыматты методикалык жактан сапатуу бере алуу.

Илимий-изилдөөчүлүк тажрыйба өтүүнүн натыйжасында студент магистрдик диссертация жазуу үчүн зарыл материалды топтоосу абзел.

**5.3.5. Илимий – изилдөө иши**

Студенттин илимий-изилдөө иши магистратуранын негизги билим берүү программасынын милдеттүү бөлүмү болуп эсептелет, ЖКББнын МББСнын жана ЖОЖдун НББПнын талаптарына ылайык студенттин жалпы маданий жана кесиптик компетенттүүлүктөрүн калыптандырууга багытталган. ЖОЖдор тарабынан илимий-изилдөө иштерда аткаруунун жана көзөмөдөөнүн төмөнкү түрлөрү жана баскычтары каралышы мүмкүн:

- илимий-изилдөө ишин пландоо, ал өз ичине аталган багыттагы изилдөө иштеринин тематикасы менен таанышууну жана изилдөө темасын тандоону, тандаган темасы боюнча реферат жазууну камтыйт;

- илимий-изилдөө ишти жүргүзүү;

- илимий-изилдөө ишти жүргүзүү планын оңдоп-түзөтүү;

- илимий-изилдөө иши жөнүндө отчет түзүү;

- аткарылган ишти эл алдында жактоо.

Студенттердин илимий-изилдөө ишин пландоонун жеке пландарын оңдоп-түзөөнүн негизги формасы болуп илимий – изилдөө семинарынын алкагында теманы негиздөө, планды жана изилдөөнүн арадагы жыйынтыктарын талкуулоо эсептелет. Илимий-изилдөө ишин аткаруу процессинде жана анын жыйынтыктарын жактоонун жүрүшүндө студенттин алган билимин, ээ болгон билгичтиктерин жана көндүмдөрүн, компетенттүүлүгүн баалоого мүмкүндүк берүүчү, изилдөөчүлөрдү жана иш берүүчүлөрдү тартуу менен ЖОЖдун илимий түзүмдөрүндө кеңири талкуу жүргүзүлүшү керек. Ошондой эле кесиптик аң-сезиминин жана белгилүү маданий деңгээлинин калыптанышына байланышкан компетенттүүлүктөрүн баалоону жүргүзүү зарыл.

Магистрдик программанын темасы боюнча илимий-изилдөө ишин аткаруунун натыйжасында студент төмөнкү теориялык жана практикалык компетенцияларга ээ болушу керек:

- илимий-изилдөө иштеринин милдеттерин өз алдынча кое билүү, магистрдик программанын темасы боюнча илимий-изилдөө маселелерин чечүүдө зарыл болгон лингвистикалык изилдөөлөрдү өз алдынча жүргүзүү жөндөмдүүлүгүнө;

- компьютердик технологияларды колдонуу менен магистрдик программанын темасы боюнча илимий-изилдөө жана практикалык иштерди пландоо, уюштуруу жана өткөрүү жөндөмдүүлүгүнө; ченемдик документтерди пайдалануу менен аткарылган иштердин жыйынтыктарын көрсөтүүгө;

- өз алдынча илимий-изилдөө иштерине жана илимий коллективде иштөө жөндөмдүүлүгүнө, кесиптик ыңгайлашуу, изилдөөнүн жаңы ыкмаларына жана технологияларына үйрөнүү жөндөмдүүлүгүнө, аткарылган иштин сапатына жооп берүүгө.

**5.3.6. Бүтүрүүчүлөрдү даярдоо сапатын баалоо.**

5.3.4.1. Жогорку окуу жайы даярдоо сапатынын кепилдигин камсыздоого милдеттүү, анын ичинде төмөнкү жолдор менен:

* жумуш берүүчүлөрдүн өкүлдөрү менен чогуу бүтүрүүчүлөрдүн сапатын камсыздоо боюнча стратегияларды иштеп чыгуу;
* билим берүү программаларын мезгил-мезгили менен сындан өткөрүү (рецензиялоо) жана мониторинг жүргүзүү;
* билим алуучунун билим деңгээлин, бүтүрүүчүнүн компетенцияларын баалоонун объективдүү процедураларын иштеп чыгуу;
* окутуучу курамдын компетенттүүлүгүн камсыздоо;
* өз ишмердүүлүгүн баалоо жана башка билим берүү мекемелерине салыштыруу үчүн маакулдашылган критериялар боюнча жумуш берүүчүлөрдүн өкүлдөрүн катыштыруу менен регулярдуу түрдө өзүн-өзү текшерип туруу;
* өз ишмердүүлүгүнүн натыйжаларын, пландарын, инновацияларын коомчулукка маалымдоо.

Магистратуранын НББПын (ООП) өздөштүрүү сапатын баалоо: учурдагы жетишүү контролун, билим алуучулардын аралык аттестациясын жана бүтүрүүчүлөрдүн жыйынтыктоочу мамлекеттик аттестациясын камтышы керек.

Жыйынтыктоочу мамлекеттик аттестациясы бүтүрүүчүлөрдүн кесиптик даярдык деңгээлинин ЖКББ МББСнын талаптарына ылайык келүүсүн аныктоого багытталган.

Мамлекеттик жыйынтык аттестациясы ЖОЖдун өз ичине бүтүрүү квалификациялык ишин – магистрдик коргоону, ошондой эле ЖОЖдун окумуштуулар кеңешинин чечими менен аныкталуучу мамлекеттик экзаменди камтыйт.

Бүтүрүү квалификациялык иштердин мазмунуна, көлөмүнө жана түзүмүнө болгон талаптар жогорку окуу жайы тарабынан аныкталат.

Бүтүрүү квалификациялык иши магистратуранын НББПсына ылайык тажрыйба өтүү жана илимий-изилдөө ишин аткаруу учурунда магистрдик диссертация түрүндө аткарылат, магистр даярданып жаткан ишмердүүлүктүн (кесиптик-тажрыйбалык, илимий-изилдөөчүлүк, уюштуруу-башкаруучулук) милдеттерин чечүүгө байланышкан өз алдынча, логикалык жактан аягына чыгарылган бүтүрүү квалификациялык ишин билдирет.

Бүтүрүү квалификациялык иштерин аткаруу учурунда магистрант алган терең билимине, калыптанган жалпы маданий жана кесиптик компетенцияларга, кесиптик ишмердүүлүгүнүн милдеттерин өз алдынча чечишине, атайын маалыматтарды профессионалдуу бере алышына, илимий аргументтештирүүсүнө жана өз көз карашын коргой билишине таянып, өзүнүн жөндөмдүүлүгүн жана билгендерин көрсөтүшү керек.Мамлекеттик экзамендин программасын ЖОЖдор өз алдынча даярдашат. Бүтүрүүчүнүн компентецияларын туура балоо үчүн экзамендик суроолордун тематикасы жана көнүгүүлөрү комплекстүү болуп, конкретүү компетенцияларды түзүүчү таңдалып алынган окуу циклдеринин бөлүмдөрүнө дал келиши керек.

532300 – Кытай таануу даярдоо багыты боюнча стандарт Ж.Баласагын атындагы Кыргыз улуттук университетинин базалык ЖОЖунун алдындагы гуманитардык илимдер жаатындагы билим берүү боюнча окутуу - методикалык бирикме тарабынан иштелип чыкты.

**ОМБнын төрагасы**

Физика-математика илимдеринин доктору, проф. **Темиров Бекжан Кайыпбекович**

\_\_\_\_\_\_\_\_\_\_\_\_\_\_\_\_\_

**Түзүүчүлөр:**

1) **Секция жетекчиси** Ж. Баласагын атындагы КУУнун Кыргыз-кытай факультетинин деканы филология илимдеринин кандидаты, доц. Апаева Софья Хусеиновна

\_\_\_\_\_\_\_\_\_\_\_\_\_\_\_\_\_\_

**Топтун мүчөлөрү:**

2) Баласагын атындагы КУУнун Кыргыз-кытай факультетинин «Кытай таануу» ББПнын окутуучусу ю.и.к., доц. Бейшеева Анара Асанбековна \_\_\_\_\_\_\_\_\_\_\_\_\_\_\_\_\_\_

3) Экономика илимдеринин кандидаты, доц. БА жана Кытай ИИБ жетекчиси Юсупов Рашид Умарович \_\_\_\_\_\_\_\_\_\_\_\_\_\_\_\_

4) Пекин чет тилдер университетинин гуманитардык илимдеринин Phd доктору, Баласагын атындагы КУУнун Кыргыз-кытай факультетинин “Кытай тили жана адабияты” кафедрасынын доценти Токсоналиева Асель Мусурапшаевна \_\_\_\_\_\_\_\_\_\_\_\_\_\_\_\_

5) «Глобус Транслэйт» жоопкерчилиги чектелген коомдун башчысы Матянью Ширин Ильязовна \_\_\_\_\_\_\_\_\_\_\_\_\_\_

6) «Мади» юридикалык компаниянын башчысы Гулиев Эльдар Рафаэльевич

\_\_\_\_\_\_\_\_\_\_\_\_\_\_\_

7) «Perspective» эл аралык билим берүү борборунун башчысы Таалайбеков Улан Таалайбекович \_\_\_\_\_\_\_\_\_\_\_\_\_\_\_\_\_\_